Maroela-skrywer, huiswerker in huis oorvalHerman Toerien is drie en ŉ half jaar terug met Waldenström-kanker, ŉ soort limfatiese kanker, gediagnoseer en ontvang sedertdien intensiewe behandeling insluitend chemoterapie. Foto: Verskaf Die bekende vryskutskrywer Herman Toerien (63) is Vrydagoggend helder oordag in sy huis deur twee rowers oorval, aangerand en vasgebind. Mita Koromang (66), die Toerien-gesin se huishulp, het ernstige beserings in die voorval opgedoen en is die waakeenheid van die Pelonomi-hospitaal opgeneem. Toerien se vrou, Joan, was nie ten tyde van die voorval tuis nie. Toerien, wat bekend is vir sy daaglikse nuuskommentaar op Maroela Media, vertel hy was omstreeks 09:00 juis voor sy rekenaar besig toe hy Koromang hoor gil het. Hy het gaan ondersoek instel en ŉ onbekende man, gewapen met ŉ mes, het op hom afgestorm. Toerien het probeer om die veiligheidshek tussen hom en die aanvaller toe te druk, maar die aanvaller het dit oopgeruk. “Ek is mos nou maar so-so tussen die krukke en die rolstoel, en ek weeg nou minder as 70 kg, so ek is nie juis in ŉ toestand om met ŉ gewapende aanvaller te baklei nie,” sê hy. Toerien is drie en ŉ half jaar terug met Waldenström-kanker, ŉ soort limfatiese kanker, gediagnoseer en ontvang sedertdien intensiewe behandeling insluitend chemoterapie. Hy het nietemin steeds probeer om hom teë te sit en het die aanvaller met ŉ erdepot gegooi. “Dit het geen uitwerking gehad nie. Die pot is gebreek en die aanvaller het niks oorgekom nie.” Toerien het probeer weghardloop, maar die rowers het hom ingehaal. Hulle het hom van agter met die mes bygedam, maar hy sê genadiglik het net die hef hom teen die rug getref en nie die lem nie. Die rowers het hom daarna met kabelbinders vasgebind. “Die heeltyd word ek met die mes gedreig, of dat ek geskiet gaan word.” Die rowers het vermoedelik in hierdie tyd op die vlug geslaan, want die huis het kort daarna stil geword. Volgens Toerien het Juandré (27), sy jongste seun wat outisties is, daarna uit sy kamer gekom. Juandré het weens sy outisme beperkte begrip- en spraakvermoë, maar kon daarin slaag om die kabelbinders om sy pa se hande los te sny. Toerien het dadelik vir Koromang te hulp gesnel waar hy haar bewusteloos op die vloer gevind het. Daarna het hy vir Joan en toe die polisie gebel. “Sy het die AfriForum-buurtwag gebel om te kom help. Ek het op daardie oomblik nie eers aan die buurtwag gedink nie; ek het net die polisie gebel. Die buurtwaglede was bitter gou op die toneel. Dit was ongelooflik,” sê Toerien. Herman Toerien (middel) en sy gesin op sy seun Nic en Leandri se troue. Agter Herman v.l.n.r. is Juandré, Joan, Nic en Leandri. Foto: Verskaf. Die buurtwag het dadelik met die polisie geskakel en ŉ ambulans ontbied. “Hulle het vir Mita hier behandel met allerhande toerusting en goed en haar probeer stabiliseer. Toe het hulle haar in ŉ ambulans weggevat. Toe sy weg is, het ŉ groot bloedplas op die vloer agtergebly.” Toerien sê Koromang het onder meer ŉ skedelbreuk opgedoen en het vermoedelik ook ŉ breinbesering weens die aanval. “As sy dit oorleef, weet ons nie of sy weer dieselfde gaan wees nie,” sê hy. “Mita is ŉ engel. Sy is twee dae ŉ week by ons, maar op 66 jaar hardloop sy nog hier rond en help sy ons so baie. Sy is wonderlik.” Volgens Toerien het hy redelik lig van die voorval afgekom, behalwe dat sy lyf baie seer is soos hy rondgeruk is. “Agter op my rug is ook ŉ rooi kol waar die mes se hef my getref het en my voet is verskriklik seer. Ek weet glad nie wat die voet oorgekom het nie.” Hy sê hy vermoed Koromang het die veiligheidshek oopgesluit om vuilgoed uit die huis te vee en dat die rowers hul oomblik afgewag en toe toegeslaan het. “Ons weet nie werklik wat gebeur het nie, want ons was nie daar toe hulle ingekom het nie en Mita was bewusteloos toe ons haar kry.” Die rowers het met twee rekenaartablette, ŉ selfoon en kontant op die vlug geslaan. Juandré is intussen na vriende gestuur sodat hy nie hoef toe te kyk hoe ondersoekers en forensiese beamptes die huis vir leidrade fynkam nie. “Môre is die dag wat Juandré altyd vreeslik seremonieel al die Kersversierings in die huis opsit – baie daarvan het hy self gemaak. Ek hoop dat hy teen môre minder getraumatiseerd sal wees om dit nog steeds te kan doen.” Toerien is vol lof vir die AfriForum-buurtwag en hul vinnige reaksie. “Hulle was ongelooflik. Hulle het alles net so vinnig gereël en voor ons nog kon dink, was daar polisiebeamptes en die ambulans en toe nog polisiebeamptes en forensiese beamptes. Hulle was fantasties.” Maroela Media kon nie Vrydagmiddag die polisie vir kommentaar bereik nie.